Document ID: 32014R0888

REGULAMENTUL DE PUNERE ÎN APLICARE (UE) NR. 888/2014 AL COMISIEI
din 14 august 2014
de interzicere a introducerii în Uniune a exemplarelor din anumite specii ale faunei și florei sălbatice
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul comerțului cu acestea (1), în special articolul 4 alineatul (6),
întrucât:
(1)
La articolul 4 alineatul (6) din Regulamentul (CE) nr. 338/97 se prevede posibilitatea impunerii de restricții de către Comisie în privința introducerii în Uniune a exemplarelor din anumite specii, în conformitate cu condițiile prevăzute la literele (a)-(d) de la articolul respectiv. De asemenea, la articolul 71 din Regulamentul (CE) nr. 865/2006 al Comisiei (2) au fost prevăzute măsuri de punere în aplicare a acestor restricții.
(2)
Lista speciilor pentru care se interzice introducerea în Uniune a fost stabilită ultima dată în iunie 2013 prin Regulamentul de punere în aplicare (UE) nr. 578/2013 al Comisiei (3).
(3)
Croația a aderat la Uniune la 1 iulie 2013. Prin urmare, toate trimiterile la acest stat membru ar trebui eliminate din lista speciilor a căror introducere în Uniune se interzice.
(4)
Pe baza informațiilor recente, Grupul de analiză științifică a ajuns la concluzia că starea de conservare a anumitor specii suplimentare enumerate în anexele A și B la Regulamentul (CE) nr. 338/97 va fi grav periclitată dacă nu se interzice introducerea acestora în Uniune din anumite țări de origine. Prin urmare, ar trebui să fie interzisă introducerea în Uniune a exemplarelor din următoarele specii noi:
-
Loxodonta africana (trofee de vânătoare) din Camerun;
-
Manis tricuspis din Guineea;
-
Balearica pavonina din Sudanul de Sud;
-
Balearica regulorum din Rwanda și Tanzania;
-
Calumma tarzan din Madagascar;
-
Trioceros perreti și Trioceros serratus din Camerun;
-
Cordylus rhodesianus din Mozambic;
-
Uroplatus sameiti din Madagascar;
-
Candoia carinata din Indonezia;
-
Python bivittatus din China;
-
Kinixys erosa din Republica Democratică Congo;
-
Pandinus imperator din Benin (exemplare sălbatice) și din Togo (exemplare sălbatice și exemplare de crescătorie).
(5)
Pe baza celor mai recente informații disponibile, Grupul de analiză științifică a ajuns, de asemenea, la concluzia că interzicerea introducerii în Uniune a exemplarelor din următoarele specii nu mai este necesară:
-
Gopherus agassizii din Mexic;
-
Stigmochelys pardalis din Mozambic (exemplare de crescătorie) și din Zambia (exemplare de crescătorie și exemplare purtând codul F);
-
Ornithoptera urvillianus (exemplare sălbatice și exemplare de crescătorie) din Insulele Solomon;
-
Nardostachys grandiflora din Nepal.
(6)
Au fost consultate toate țările de origine ale speciilor care fac obiectul unor noi restricții privind introducerea în Uniune.
(7)
La cea de a 16-a Conferință a părților la Convenția privind comerțul internațional cu specii ale faunei și florei sălbatice pe cale de dispariție (CITES), au fost adoptate noi referințe de nomenclatură (împărțirea speciilor și redenumirea genurilor) pentru animale, care ar trebui să fie reflectate în mod corespunzător în legislația Uniunii. În plus, specia Euphyllia picteti ar trebui eliminată deoarece această specie nu este recunoscută în referința standard de nomenclatură asupra căreia s-a convenit la cea de a 16-a Conferință a părților (COP 16).
(8)
Prin urmare, lista speciilor a căror introducere în Uniune se interzice ar trebui actualizată, iar Regulamentul de punere în aplicare (UE) nr. 578/2013 ar trebui înlocuit, din motive de claritate.
(9)
Grupul de analiză științifică instituit în temeiul articolului 17 din Regulamentul (CE) nr. 338/97 a fost consultat.
(10)
Măsurile prevăzute de prezentul regulament sunt conforme cu avizul Comitetului pentru comerțul cu specii de faună și floră sălbatice instituit prin articolul 18 din Regulamentul (CE) nr. 338/97,
ADOPTĂ PREZENTUL REGULAMENT:
Articolul 1
Se interzice introducerea în Uniune a exemplarelor din speciile faunei și florei sălbatice prevăzute în anexa la prezentul regulament și provenite din țările de origine indicate în anexa respectivă.
Articolul 2
Regulamentul de punere în aplicare (UE) nr. 578/2013 se abrogă.
Trimiterile la regulamentul de punere în aplicare abrogat se interpretează ca trimiteri la prezentul regulament.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 august 2014.

Labels: 3
5
20